SUPER โชว์รายได้ 6 เดือนโตแตะ 3.3 พันลบ. จ่อทยอย COD “โซลาร์เวียดนาม” 550MW สิ้นปีนี้
SUPER โชว์รายได้ 6 เดือนโตแตะ 3.3 พันลบ. จ่อทยอย COD “โซลาร์เวียดนาม” 550MW สิ้นปีนี้
7 ส.ค. 2563

นายจอมทรัพย์ โลจายะ ประธานคณะกรรมการ บริษัท ซุปเปอร์ เอนเนอร์ยี คอร์เปอเรชั่น จำกัด(มหาชน) หรือ SUPER เปิดเผยว่า ผลการดำเนินงานในงวด 6 เดือนแรกของปี 2563 มีรายได้รวม 3,276 ล้านบาท เพิ่มขึ้น 2.45% จากงวดเดียวกันปีก่อนที่มีรายได้รวม 3,197.991 ล้านบาท ขณะที่ผลการดำเนินงานไตรมาส 2/2563 (สิ้นสุดวันที่ 30 มิถุนายน 2563 ) รายได้รวมอยู่ที่ 1,592.726 ล้านบาท
ทั้งนี้ภาพรวมผลการดำเนินงานในครึ่งปีแรกมาจากการรับรู้รายได้จากโครงการโรงไฟฟ้าพลังงานแสงอาทิตย์ ที่ประเทศเวียดนาม ซึ่งได้จ่ายไฟฟ้าเข้าระบบเชิงพาณิชย์เมื่อเดือนมิถุนายน 2562 ที่ผ่านมา ซึ่งยังไม่รวมรายได้จากโครงการโรงไฟฟ้าพลังงานแสงอาทิตย์ ที่ประเทศเวียดนาม จำนวน 50 เมกะวัตต์ ซึ่งได้จ่ายไฟฟ้าเข้าระบบเชิงพาณิชย์ ให้กับการไฟฟ้าเวียดนาม (EVN) เมื่อเดือนธันวาคม 2562 เนื่องจากอยู่ระหว่างดำเนินการเรื่องการโอนหุ้น
นอกจากนี้ยังมีรายได้จากโครงการโรงไฟฟ้าพลังงานความร้อนจากขยะเพิ่มขึ้น  และรายได้จากการขายน้ำประปาและน้ำดิบเพิ่มขึ้น จากการที่  SUPER ได้เข้าซื้อธุรกิจของกลุ่มธุรกิจน้ำในปี 2562 สนับสนุนเพิ่ม
“ภาพรวมผลประกอบการไตรมาส 2/2563 รายได้บริษัทฯยังสามารถเติบโต โดยเฉพาะในเวียดนามเริ่มทยอยรับรู้เพิ่มขึ้น รวมทั้งจากโรงไฟฟ้าขยะ ซึ่งที่ผ่านมาโครงการผลิตไฟฟ้าจากพลังงานขยะ จังหวัดพิจิตร กำลังการผลิตเสนอขาย 9.9 เมกะวัตต์ COD ไปในช่วงปลายเดือนเมษายนที่ผ่านมา และจะสามารถรับรู้รายได้อย่างเต็มที่ในไตรมาส 3 ผมอยากให้เชื่อมั่นในการทำธุรกิจ เราจะสามารถฝ่ากระแสเศรษฐกิจชะลอตัวในรอบนี้ไปได้ เพราะบริษัทฯมีรายได้ที่มั่นคงต่อเนื่องตามอายุสัมปทาน ซึ่งส่วนใหญ่สัญญาณสัมปทานในมือเรา ยังมีระยะเวลาตามสัญญาอีกเฉลี่ยอยู่ที่ 20 -21 ปี” นายจอมทรัพย์ กล่าว
นายจอมทรัพย์ กล่าวอีกว่า สำหรับแนวโน้มผลประกอบการในช่วงที่เหลือปี ของกลุ่มบริษัทฯ คาดว่าน่าจะเติบโตได้อย่างต่อเนื่อง และมีศักยภาพมากยิ่งขึ้นตามกำลังการผลิตไฟฟ้าที่เพิ่มขึ้นจากโครงการต่าง ๆ  ขณะที่โครงการโรงไฟฟ้าพลังงานแสงอาทิตย์ที่ประเทศเวียดนาม จำนวน 3 โครงการ ขนาดกำลังการผลิตติดตั้งรวม 550 เมกะวัตต์
โดยคาดว่าจะทยอย COD ภายในเดือนธันวาคม 2563 จะช่วยผลักดันการเติบโตอย่างมีนัยสำคัญ และมั่นใจว่าแนวโน้มรายได้ของบริษัทฯในปีนี้จะเติบโตประมาณ 15 -20% มีกำลังการผลิตโรงไฟฟ้ารวมทะลุ 1,200 เมกะวัตต์ ได้อย่างแน่นอนภายในสิ้นปีนี้